《曹南过五丈河堤入城访颜岐夷仲清谈久之乃归》
宋代·吕本中

春色不自惜，落花如许愁。晴天一望远，漕水十分流。

每绕长堤去，频因好句留。相随觅季主，不必贷河侯。

论极文章秘，居兼竹石幽。和风落香烬，晚日泛茶瓯。

壮节知无用，诸儒误见收。江山亦在眼，岁月忽忘忧。

南郭今丧我，长卿仍倦游。漫成长韵律，胜与小蛮讴。

簿领憎频过，尘埃懒再谋。何须五湖口，风雨转船头。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。